Osagai elektroniko

thumb|300px|Osagai elektronikoak
**Osagai elektronikoa** sistema elektriko bateko unitatea da, ezaugarri elektriko eta konexio bereizgarriak dituena beste osagaiekin zirkuitua osatzeko. Zirkuituetan osagai aktiboak (sorgailuak, adibidez) eta pasiboak (erresistentziak, adibidez) daude.

Osagai elektroniko diskretuek kapsulaketa baten barruan funtzio zehatz baterako gailua dute soilik, diodo edo transistoreak, adibidez. Kontrara, zirkuitu integratuek "txip" formako kapsulaketak baliatuz, osagai elektroniko ugari dituzte, kapsulaketaren barruan zirkuitu elektroniko oso bat sortuz.

Osagaien konplexutasun mailaren arabera, erabilerari buruzko informazioa bere kapsulaketan bertan inprimatuta izan dezake, edo "datu-orri" izeneko dokumentuen bidez emanda.

## Egitura fisikoa 
Osagai elektronikoen itxura eta forma fisikoak gailuaren eginkizuna, propietateak eta haren beharren araberakoa da.

### Hankak 
Kontaktu elektrikoa osatuko duten elementuak dira, hauetatik bai potentzia eta bai seinaleak pasaraziko dira. Hanken lodiera osagaiak erabili dezakeen gehienezko korronte elektriko mailak ezarriko du.

#### THT - Zulotik Pasatako Teknologia 
THT (*Ingelesez: Through-Hole Technology*) motatako gailuen hankak zirkuitu inprimatuan egindako zuloetatik pasatzen dira, eta kapsulaketa ez dagoen aldetik soldatu egiten dira. Egungo teknologia guztien artean, hau da eskuz erabiltzeko sinpleena.

Hankak banan-banan egon daitezke edo forma zehatz bat jarraituz ordenaturik. Adibidez, DIP (*Ingelesez: Dual In-line Package*) formatuek, bi hanka-lerrotan banatzen dituzte haien konexio guztiak.

#### SMD - Gainazalean Muntatutako Gailuak 
SMD (*Ingelesez: Surface Mounted Device*) motatako gailuen hankak zirkuitu inprimatuan egindako ageriko kobrezko zonaldetan ipini eta soldatzen dira, kapsulaketaren alde berean. Gailu hauek THT teknologiakoak baino txikiagoak izan ohi dira, eta eskuz soldatzeko zailtasunak sor ditzakete.

Hankek, gailu hauetan ere, forma ezberdinak izan ditzakete: Hanka solteak, hankak errenkadatan, hankak kapsulaketaren alde guztietan, edota "Ball Grid Array" izeneko zehaztasun-handiko forma.

### Kapsulaketa 
Kapsulaketa osagai elektroniko hauskorrak babesten dituen geruza da, beirazkoa, plastikozkoa edo metalezkoa izan daiteke.

* Beirazko kapsulaketa sentsore askotan erabiltzen da, adibidez, reed etengailuetan.
* Plastiko gardenezko kapsulaketak sentsore-optiko askotan erabiltzen da ere, beiraren truke. LED gailuekin ere erabili ohi da. Plastiko opakuak potentzia gutxiko zirkuitu integratuetan, tentsio altuko gailuetan eta gailu elektro-mekanikoetan erabili ohi da.
* Metalezko kapsulaketek potentzia handiko gailuek erabili ohi dituzte. Honelako kapsulaketek bero-disipadoreak instalatzea errazten du.

## Osagai aktiboak 
Osagai aktibo gehienak energia iturri batez baliatzen dira haien funtzioa betetzeko. Honen salbuespen bakarra energia iturriak dira. Zirkuituaren atal baten potentzia txertatzeko gaitasuna duten gailuak dira.

Adibidez: sorgailu elektrikoak, pilak, diodoak, transistoreak eta anplifikadoreak.

## Osagai pasiboak 
Osagai pasiboek ezin dute energiarik gehitu zirkuitu atal baten. Zirkuituan zehar hedatzen den seinale bat atenuatu, iragazi edo moldatu dezakete. Seinalearen korronte-intentsitatea edo tentsioa handitu dezakete ere, bi neurri horietako bestea txikiagotzearen truke.

Adibidez: Erresistentziak, harilak eta kondentsadoreak.

## Osagai elektromekanikoak 
Osagai elektromekanikoek ekintza mekanikoak egin ditzakete kitzikapen elektrikoei erantzunez, edo seinale elektrikoak sortu ditzakete eraldaketa mekanikoen ondorioz. Osagai erdieroaleen sorrerarako teknikak baliatuz, MEMS motatako gailu elektromekaniko mikroskopikoak ere sor daitezke.

Adibidez: Etengailuak, erreleak, kristal oszilatzaileak eta Inertzia-Neurtzeko sentsoreak.

## Erreferentziak 
## Kanpo estekak